kardosdrur/scandi-wiki huggingface dataset:
Lading Sø

Lading Sø ligger i Østjylland ved landsbyen Lading i Lading Sogn og er en del af det nordlige Aarhus Å system. Syd for søen ligger Skivholme Præstegårdsskov og vest for ligger Lyngballegård Skov samt herregården Lyngballegård. Øst for søen ligger et lille moseområde. Viborgvej afgrænser søområdet mod nord. Størsteparten af Lading Sø ligger i Favrskov Kommune, mens den sydlige del hører til Skanderborg Kommune.

Fortællinger og sagn 
Der er flere fortællinger og sagn om Lading Sø. Søen skulle for eksempel være dannet under en kølle-kamp mellem to kæmper i henholdsvis Hasle Høj og Borum Eshøj. Under den kamp slog kæmperne også Brabrand Sø og Geding Sø med deres store køller.

Der går en fortælling om tre skattekister i Lading Sø. Flere har forsøgt at hente dem, men uden held.

Det fortælles også, at der har ligget en vandmølle vest for søen, kaldet Gammel-mølle. Mølledammen og dæmningerne skulle efter sigende findes her endnu.

På sydsiden af søen ved Troldhøj i Skivholme Skov, har der efter sigende ligget en borg med voldgrave. Troldhøj er rigtig nok et gammel voldsted; voldgravene kan ses her endnu og stedet har været fredet siden 1918. Der går en fortælling om at Niels Ebbesen skænkede "Troldborg" til Svend Trøst, som belønning for hans bistand under drabet på den kullede greve i Randers 1. april 1340.

Naturen 
Der rapporteres om oddere i området og rørhøgen skulle også være tilstede her blandt flere andre mere udbredte fugle- og ande-arter som nattergalen, vandrikse, grågæs og hvinænder for eksempel.

Lading Sø klassificeres som en kalkrig og lavvandet sø af type 9. Søen er i øjeblikket i en dårlig økologisk tilstand, med klorofylniveauer 4-5 gange over målsætningen. Der har været iværksat forskellige aktiviteter for at nedbringe niveauet, men det har vist sig svært at skabe en stabil reduktion, da fosforniveauerne fortsat er ret høje.

Lading Sø og området omkring, er fredet siden 1963.

Der er planer om et større motorvejsbyggeri i området; Rute 26. Det har skabt en del debat og utilfredshed blandt de lokale og bl.a. Danmarks Naturfredningsforening har gjort indsigelse.

Referencer

Kilder 
 By- og Landskabsstyrelsen (Miljøministeriet): Teknisk baggrundsnotat til Vandplan 1.7 Århus Bugt, Bilag 3
 Favrskov Kommune: Lading Sø , Favrskov Naturportal (Hentet 3 marts 2015)

Søer i Favrskov Kommune
Fredede arealer i Danmark
Sukhoj Su-30

Sukhoj Su-30 ((), NATO-rapporteringsnavn Flanker-C) er et multirolle-jagerfly udviklet af Sovjetunionen og er i brug i dagens Rusland. Su-30 er som flere andre fly baseret på Sukhoj Su-27, og er dermed en del af Sukhoj Su-27-familien. Su-27 teknologien giver flyet gode luftkamp-egenskaber, mens modellen i sig selv er specialiseret for at angribe mål på jorden. Flyet kan sammenlignes med USAs F/A-18E/F Super Hornet og F-15E Strike Eagle.

Varianter 
Flyet er en moderniseret version af Su-27B og har flere varianter. Både Su-30K- og Su-30MK-serierne har haft kommerciel succes.
Den mest avancerede Su-30-variant i tjeneste er Su-30MKI – Su-30MK-varianten til Indien. Denne og videreudviklingene af den er særdeles specialiseret. Su-30MK-serien har lang rækkevidde og anses for at være et af de mest avancerede russisk-designede fly, der er i tjeneste i dag.

Operatører

Eksterne henvisninger 

Kampfly
Su-30
Fly med canardvinger
2-motors jetfly
Militærfly fra Sovjetunionen
Eskimo (film fra 1930)

Eskimo er en norsk-dansk romantisk eventyr- og drama film fra 1930. Skuespillere er blandt andet Mona Martenson, Paul Richter og Henki Kolstad. Filmen var Henki Kolstad filmdebut i en alder af 14 år.

Rolleliste 
 Mona Mårtenson som Eukaluk 
 Paul Richter som Jack Norton 
 Ada Kramm som Annie 
 Knut Langgaard som Kaptajnen 
 Finn Bernhoft som Styrmanden 
 Henki Kolstad som Jimmy, Skibsdrengen 
 Tryggve Larssen som Sulurak, far til Eukaluk 
 Haakon Hjelde som Majrak, en storfanger 
 Adam Poulsen som Leser prologen (voice) 
 Josef Dischner 
 Aud Egede-Nissen som Luder 
 Rudolf Klein-Rogge som Mariak 
 Paul Rehkopf 
 Ada Schramm

Trivia 
Eskimo er den første tonefilm produceret i Danmark, idet Nordisk Tonefilm stillede atelier, apparatur og personale til rådighed. Filmen har dog status som en norsk film

Eksterne henvisninger 
 

Danske film fra 1930
Film i sort-hvid
Norske film fra 1930
Jean-Christophe Napoléon

Jean-Christophe Napoléon (prins Napoléon, født Jean Christophe Louis Ferdinand Albéric Napoléon 11. juli 1986 i Saint-Raphaël) er i nogle bonapartisters opfattelse overhoved for huset Bonaparte og dermed prætendent til den imperiale trone.

Karriere 
Jean-Christophe Napoléon har studentereksamen med vægt på naturvidenskab og matematik fra 2004, hvorpå han studerede økonomi og matematik på Institut Privé de Préparation aux Études Supérieures i Paris 2004-2006. Han tog efterfølgende en master i ledelse fra HEC Paris i 2011 og senere en MBA fra Harvard Business School 2015-2017.

Han har boet i New York City, hvor han har arbejdet som investeringsanalytiker for Morgan Stanley, og senere i London som kapitalfondspartner i Advent International.

Slægt 
Prins Napoleon er andet barn og eneste søn af Charles Napoléon (prins Charles Bonaparte), søn af Louis Napoléon (prins Louis Napoleon), og Béatrice af Begge Sicilier. Hans forældre blev skilt i 1989 efter otte års ægteskab. Hans søster er prinsesse Caroline, født 24. oktober 1980, og fra sin faders andet ægteskab har han to halvsøstre, Sophie, født 18. april 1992 og Ahn, født 22. april 1998.

Titlen fransk prins blev grundlagt i forfatningen af 18. maj 1804, hvor Napoleon Bonaparte gjorde sig selv til kejser. Jean-Christophe fik titlen som slægtens overhoved i testamentet efter sin farfar, Louis, ved dennes død i 1997. Derved sprang han sin egen søn, Charles, over, idet han var utilfreds med Charles' accept af republikanske principper samt det, at han indgik sit andet ægteskab uden faderens accept.

Jean-Christophe er efterkommer af Jérôme Bonaparte, Napoleon Bonapartes lillebror. Gennem sin mor er han efterkommer efter Ludvig 15. af Frankrig, og via sin tiptipoldemor, prinsesse Clementine af Belgien, nedstammer han også fra Vilhelm 4. af Oranien, Karl 3. af Spanien, Frederik Vilhelm 1. af Preussen, Georg 2. af Storbritannien og Ludvig-Filip af Frankrig, den sidste franske konge.

Referencer 

Jean-Christophe
Franskmænd i 1900-tallet
Franskmænd i 2000-tallet
Waylon

Willem Bijkerk, (f. 20. april 1980, Apeldoorn, Nederlandene), bedre kendt under sit kunstnernavn Waylon, er en hollandsk sanger.

Karriere 
Han udgav sit debutalbum d. 28. august 2009 med navnet Wicked Ways. Albummet nåede en tredjeplafs på den hollandske albumliste. Albummet lå på top-100-listen i hele 80 uger. Hans andet studiealbum After All udkom d. 4. november 2011. Albumet nåede ottendeplads på den hollandske albumliste. Hans mest succesrige single er "Wicked Way" som nåede ottendeplads på den hollandske singlehitliste. Han har haft yderligere fire singler på singlehitlisten som har placeret sig mellem #27 go "46.

Sammen med Ilse DeLange repræsenterede han Holland i Eurovision Song Contest 2014 under navnet The Common Linnets. De deltog med sangen "Calm After the Storm" som gik videre fra semifinalen, og fik en samlet andenplads i finalen i København d. 10. maj 2014.

Ved Eurovision Song Contest 2018 skal han repræsentere Holland som soloartist med sangen "Outlaw in 'Em".

Waylon er en af dommerne i Talentshowet The Voice of Holland.

Diskografi

Studiealbums

Singler

Referencer

Eksterne henvisninger 

 Officiel hjemmeside
 

Sangere fra Nederlandene
Musikere fra Nederlandene
Hollands Eurovision Song Contest-deltagere
Deltagere ved Eurovision Song Contest 2018
Enevold de Falsen

Enevold de Falsen er navnet på flere personer:

 Enevold de Falsen (borgmester) (1686-1761) – dansk borgmester i København og højesteretsdommer
 Enevold de Falsen (forfatter) (1755-1808) – norsk justitiarius og forfatter
 Enevold de Falsen (officer) (1812-1867) – dansk officer og godsejer
Alwin Mittasch

Paul Alwin Mittasch (født 27. december 1869 i Großdehsa, død 4. juni 1953 i Heidelberg, Tyskland) var en tysk kemiker og videnskabelig historiker, som var med til at udvikle Haber-Bosch-processen, der bruges til at fremstille ammoniak. Mittasch arbejde bestod bl.a. i systematisk at undersøge en lang række katalysatorer til omdannelsen, og fandt frem til jern(III)oxid, der stadig bruges. Som den eneste af de tre personer bag processen modtog Mittasch aldrig Nobelprisen i kemi, (hvilket Fritz Haber gjorde i 1918 og Carl Bosch i 1931).

Bibliografi 
 Chemische Dynamik des Nickelkohlenoxyds (Dissertation), Zeitschrift für physikalische Chemie, 1902, 40, 1-88
 Von Davy und Döbereiner bis Deacon. Ein halbes Jahrhundert Grenzflächenkatalyse, 1932 (mit E. Theis)
 Kurze Geschichte der Katalyse in Praxis und Theorie, 1939
 Lebensprobleme und Katalyse (1947)
 Von der Chemie zur Philosophie. Ausgewählte Schriften und Vorträge, 1948 (mit Autobibliographie)
 Geschichte der Ammoniaksynthese, Verlag Chemie, Weinheim, 1951, 196 Seiten
 Salpetersäure aus Ammoniak, 1953
 Erlösung und Vollendung. Gedanken über die letzten Fragen, 1953

Eksterne henvisninger 

Kemikere fra Tyskland
Tyskere i 1800-tallet
Tyskere i 1900-tallet
Borum Stormose

Borum Stormose er en sø og mose mellem Borum og Mundelstrup i Aarhus Kommune. Søen kendes også under navnene Stormosen, Stormose eller Stormose v. Mundelstrup.

Borum Stormose omgives af skov, pil- og birkesump, rørsump og græssede enge. Skoven flankerer søen på både vest- og østsiden; Vindskov mod vest og et lille skovområde mod øst. Skoven er blandet løvskov.

Søen er dannet ved tørvegravning i 1940'erne. Området kendes også under navnet Døvmosen.

Miljøforholdene 
Borum Stormoses økologiske tilstand er vurderet til at være ringe. Søen har i gennemsnit et klorofylniveau 2 gange over målsætningen for sin type og tilstanden er forværret gennem de seneste 10-15 år. Der findes sandsynligvis ingen bundvegetation i Stormosen.

Kilder 
 By- og Landskabsstyrelsen (Miljøministeriet): Teknisk baggrundsnotat til Vandplan 1.7 Århus Bugt, Bilag 3

Søer i Aarhus Kommune
Christian Magnus de Falsen

Christian Magnus de Falsen (12. december 1719 i København – 1. januar 1799 i Christiania) var en dansk-norsk justitiarius, bror til Johan Eskild de Falsen og far til Enevold de Falsen.

Han var søn af borgmester Enevold de Falsen (1686-1761) og Mette Christine Sørensen (1691-1758). Han var konferensråd og justitiarius i Overhofretten i Christiania.

Kilder 
 Ferdinand von Krogh: Dansk Adelskalender, 1878. Online-udgave

Dommere fra Norge
Danskere i 1700-tallet
Nordmænd i 1700-tallet
Christian Magnus 1
Konferensråder fra Danmark
Personer fra København
Kuben videregående skole

Kuben videregående skole er et gymnasium på Økern i Oslo. Skolen er Oslos største og Norges dyreste skole. Det blev oprettet i 2013. Skolen fokuserer på erhvervsuddannelse. Rektor er den tidligere atlet Kjell Ove Hauge

Noter

Eksterne henvisninger 

 

Uddannelsesinstitutioner i Oslo
Bygninger, konstruktioner og anlæg i Oslo
Etableret i 2013
Sequoia National Park

Sequoia  National Park er en nationalpark i delstaten Californien i USA. Parken blev etableret 25. september 1890, og er på 1.635 km². Parken ligger i Sierra Nevada, og de vigtigste naturattraktioner i er mammuttræerne som er nogle af de højeste træer på jorden, deriblandt træet General Sherman, verdens største kendte træ i volumen. 

Den blev etableret som den anden nationalpark i USA efter Yellowstone National Park som blev grundlagt i 1872. Parken grænser i nord til Kings Canyon National Park, og de to forvaltes under et.

Landskabet i parken spænder i højde fra ca. 400 moh. til Mount Whitney, 4.421 moh. – som er det højeste bjerg i de 48 sammenhængende stater i USA. Dette spænd giver variation fra frodige græssletter og bjergskråninger til alpint klima, med et alsidigt dyreliv, med puma som den mest sjældne art.

Der findes over 240 kendte grotter i området, men sandsynligvis findes mange flere. Californiens længste grotte, Lilburn Cave er mere end 30 km lang. Den eneste af grotterne som er åben for besøgende er Crystal Cave.

Se også
Nationalparker i USA

Eksterne kilder/henvisninger 

Officielt websted

Nationalparker i USA
Californien
Enevold de Falsen (officer)

Enevold de Falsen (16. marts eller 9. april 1812 i København – 3. maj 1867 på Søbysøgård) var en dansk officer og godsejer.

Han var søn af kontreadmiral Jørgen Conrad de Falsen og arvede i 1849 Søbysøgård efter faderen. Han blev kaptajn i Den Kongelige Livgarde, kammerjunker og Ridder af Dannebrog.

Falsen blev gift 4. november 1847 med Augusta Alexandrine Christmas, datter af kontreadmiral John Christmas, og fik tre døtre.

Kilder 
 Ferdinand von Krogh: Dansk Adelskalender, 1878. Online-udgave 

Enevold 3
Godsejere fra Danmark
Officerer fra Danmark
Riddere af Dannebrog
Danskere i 1800-tallet
Personer fra København
Johan Eskild de Falsen (generalkrigskommissær)

Johan Eskild de Falsen (12. juli 1726 – 29. januar 1808 i Haderslev) var en dansk officer, bror til Christian Magnus de Falsen og far til Johanne Christine Harboe.

Han var søn af borgmester Enevold de Falsen (1686-1761) og Mette Christine Sørensen (1691-1758) og blev 1741 volontør kadet i Søetaten, 1747 kadet og samme år med fregatten Falster til Algier, 1750 sekondløjtnant, men blev 1755 forbigået ved avancement. 1756 tog Falsen afsked fra Søetaten og blev ansat som kaptajn ved Jyske Nationale Infanteriregiment. Falsen fik 1762 afsked på grund af svagelighed med oberstløjtnants karakter og tilladelse til at sælge sit kompagni til fændrik Peter Christian Kreyberg for 2.000 rigsdaler.

Han blev 1763 land- og krigskommissær i Aarhus og Ribe Stifter, 1781 karakteriseret generalkrigskommissær og fik 1794 afsked med generalmajors rang og 720 rigsdaler i pension.

I 1765 solgte kongen gården Henneberg Ladegård til de Falsen for 5.988 rigsdaler. Den var da i stærk forfald og måtte genopbygges. I 1781 udstykkedes den i 23 parceller, som blev solgt på auktion 1782. På en af parcellerne opførtes senere Damgård. Hovedparcellen købtes af generalkrigskommisær Christian Henrich Wildenradt. 

Han blev gift 1754 med Sophie Amalie Falsen (død 18. august 1808), datter af hans farbroder, justitsråd Johan Eskild de Falsen (1689-1758) i dennes ægteskab med Johanne født Tommerup (1710-1740).

Kilder 
 T.A. Topsøe-Jensen og Emil Marquard, Officerer i den dansk-norske Søetat 1660-1814 og den danske Søetat 1814-1932, bind 1, København: H. Hagerups Forlag 1935, s. 351.
 Ferdinand von Krogh: Dansk Adelskalender, 1878. Online-udgave
 Fredericias Historie

Johan Eskild 2
Krigskommissærer fra Danmark
Søofficerer fra Danmark
Generalmajorer fra Danmark
Danskere i 1700-tallet
Danskere i 1800-tallet
Godsejere fra Danmark
Jeremy Irvine

Jeremy Irvine (født Jeremy Smith; 1990) er en engelsk skuespiller.

Irvine havde i 2011 hovedrollen i Steven Spielbergs episke krigsfilm War Horse, der blev nomineret til seks Oscars. og fem BAFTA Awards. Filmen blev en succes og gjorde med ét Irvine til en stjerne. Han anses som en af de mest talentfulde yngre skuespillere og modtog rosende anmeldelser for sin rolle i filmen Now Is Good.

Medvirken i film

Noter

Eksterne henvisninger 
 

Skuespillere fra England
Rhinechis scalaris

Rhinechis scalaris (dansk: Trappesnog) er en slangeart, der er beskrevet af SCHINZ 1822. Rhinechis scalaris indgår i slægten Rhinechis og familien snoge. IUCN kategoriserer arten globalt som ikke-truet. Der findes ingen noterede underarter.

Noter

Eksterne links 

Snoge
Prægning

Ved prægning frembringes aftryk med prægestempler i form af fordybninger eller ophøjede figurer i et stof.

Til prægning kan anvendes håndværktøj eller en kraftig presse − ved forgyldning en forgylderpresse til 'presseforgyldning' −
og prægningen foregår så mellem graverede, hærdede og gult anløbne stålstempler. Skal præget være
dybt, som til medaljer, gentages operationen
én eller flere gange, idet blanketten om fornødent udglødes mellem operationerne.

Prægning foretages navnlig med mønter og medaljer; dog anvendes den også ved fremstilling af gafler, skeer
og lignende genstande samt småting som knapper ogurkassebunde.

Inden for bogbinderiet anvendes også forskellige slags prægestempler i form af panel- og rullestempler og filéter.
På bogbind kan man præge et mønster eller en tekst ved anvendelse af prægeblok eller prægestempler. Præget kan være forgyldt (presseforgyldning), farvelagt eller uden farve, 'blindt', blindtryk.

1832 tog englænderne en forgylderpresse i brug til maskinel prægning af bogbind. Det gjorde det muligt at fremstille billige, maskinudsmykkede forlagsbind − 'komponerede bind' − i konkurrence med de sædvanlige håndindbundne og udsmykkede privatbind.

Galleri

Kilde 
  af generalmajor F. Wagner og cand.polyt. D.H. Bagger

Noter

Eksterne henvisninger 
  Wikimedia Commons har flere filer relaterede til Prægning – Læderprægning – Papirprægning – Blindprægning – [[:commons:Category:Label makers|Labelmaskiner]] – Møntpresser
 "Præg" og "Prægestok" hos Ordnet.dk − "Prægning" hos Informationsordbogen.dk
 "Finishing", om den dekorative færdiggørelse af bogbind i The Art of Bookbinding, kapitel 23 (Wikisource)



Maskinteknik
Håndværk
Bogvæsen og boghåndværk
Salmonsens
Bakkegøgeurt

Bakkegøgeurt (Neotinea ustulata), ofte skrevet bakke-gøgeurt, er en 5-40 cm høj orkidé. Den forekommer i Europa fra England i nordvest og Pyrenæerne i sydvest over Centraleuropa og Balkan gennem Ukraine til Ural i nordøst og Kaukasus i sydøst. Den vokser på kalkbakker og i bjergene sydpå på enge op til 2000 moh. Bakkegøgeurt er en lille plante med en karakteristisk blomsterstand, hvor de mørke knopper øverst står i kontrast til de udsprungne hvide blomster nederst.

Den blomstrer i Danmark i juni-juli, hvor den er meget sjælden på overdrev i Himmerland. I Skandinavien gror den i øvrigt ret almindeligt på Öland og Gotland, men er ellers sjælden. I Danmark er den regnet som en kritisk truet på den danske rødliste.

Noter 

Flerårige urter
Gøgeurt (Neotinea)
Finker (madret)

Finker er en gammel dansk madret, en egnsret fra Sjælland, bestående af kogt, hakket kød og indmad fra svin. Kødet steges i fedt sammen med løg, æbler og krydderurter og tilsættes fedtegrever.

Referencer 

Kødretter
Mad fra Danmark
Egnsretter
Neotinea

Neotinea (Gøgeurt) er en slægt af orkidéer, der omfatter cirka fire arter.

Arter 
Et eksempel på en af de fire arter:
 Bakke-Gøgeurt, Neotinea ustulata

Noter 

Planteslægter
Adam Taubitz

Adam Taubitz (født 7. oktober 1967 i Chorzow, Øvre Schlesien) er en tysk jazz- og klassisk musiker, violinist, trompetist, guitarist, orkesterleder og komponist.

Fra 1997 ledte han violinisterne i Berliner Philharmonikerne under Claudio Abbado. Han er måske bedst kendt for sit arbejde med Berliner Philharmonikernes Jazz Group, som han etablerede i 1999 sammen med Aura Quartett.

Eksterne henvisninger 

 Officielle hjemmeside
 Taubitz/Dobler Swing Quartet 
 Thomas Dobler's New Baroque

Violinister fra Tyskland
Umestan

Umestan er en erhvervspark som indgår i bydelen Regementet i Umeå. Umestan er således ingen bydel. Erhvervsparken overtog lokalerne efter Västerbottens regemente (I 20) da det i 1998 blev reduceret til blot at omfatte en försvarsområdestab. 

På området findes blandt andet teatergruppen Profilteatern, planetariet og observatoriet Umevatoriet, to gymnasieskoler (John Bauergymnasiet samt Midgårdsskolan), en grundskola (Prolympia) samt dele af politiskolen ved Umeå Universitet, som drives på bestilling af Rikspolisstyrelsen. 

Restauranten Vildmannen ligger mellem de to gymnasieskoler og fungerer som kantine for de tre omtalte skoler, politiskolens elever samt for de værnepligtige i Umeå.

I 2012 solgte Umeå kommun erhvervsparken til Lerstenen for 470 millioner svenske kronor.

Kilder

Eksterne henvisninger

Umestans hjemmeside 

Erhvervsparker
Umeå
100-kroneseddel

100-kronesedlen er en dansk pengeseddel. Det er den næstlaveste seddel i Danmark.

100-kronesedlen tegner sig for næsten 8 pct. af seddelomløbet.

Serier og motiver

2009-serien 

Den 4. maj 2010 blev 100-kronesedlen udsendt i en ny udgave, som en del af opdateringen mellem 2009 og 2011 af alle danske pengesedler.

Sedlen er, som de øvrige sedler i den nye serie, designet af kunstneren Karin Birgitte Lund. På forsiden optræder Den gamle Lillebæltsbro, og på bagsiden er Hindsgavldolken afbilledet sammen med et kort over Lillebælt, med placeringerne for broen og fundet af doklen markeret med cirkler.

1997-serien 
100-kronesedlen blev udsendt i en opgraderet version november 2002. Motiverne var de samme som på den tidligere 100-kroneseddel fra 1999. Der var et portræt af komponisten Carl Nielsen på forsiden. Motivet på bagsiden var inspireret af en basilisk fra Tømmerby Kirke i Vester Hanherred.

1972-serien 
100-kronesedlen blev udsendt 2. oktober 1974 og i en opgraderet udgave 16. oktober 1995 (serie 1972A). Portrættet på forsiden viser et selvportræt af Jens Juel medens bagsiden viser sommerfuglen rødt ordensbånd.

Portræt- og landskabsserien 
100-kronesedlen blev udsendt 3. maj 1962. På forsiden ses et portræt af naturvidenskabsmanden H.C. Ørsted og et kompas med en ledning. Bagsiden viser Kronborg.

Kilder 

Pengesedler fra Danmark
Numismatik
Hindsgavldolken

Hindsgavldolken er en flintedolk fra 1900-1700 f.Kr.. Den blev fundet omkring 1867 på Fænø, der dengang hørte under Hindsgavl. Den er 29,5 cm lang og er kun én cm tyk. Den er et af de skønneste stykker oldtidsflint, der er fundet i Danmark. Hindsgavldolken og andre flintdolke er svaret på de importerede dolke af kobber, der kom til Danmark i senneolitikum. Hindsgavldolken er det ene motiv på de danske 100-kronesedler, der kom i omløb i 2010. Dolken kan i dag ses på Nationalmuseet i København.

Galleri

Kilder

Eksterne henvisninger 

Nordiske oldsager fra Stenalderen
Kunsthistorie
Genstande i Nationalmuseet
Arkæologiske fund fra Danmark
Kirsten Normann Andersen

Kirsten Normann Andersen (født 28. april 1962 i Aarhus) er en dansk politiker, der siden august 2016 har repræsenteret Socialistisk Folkeparti i Folketinget, hvor hun som suppleant afløste Jonas Dahl, der fik arbejde som hospitalsdirektør i Randers. 
I Folketinget er hun SF's  er ældreordfører, boligordfører, handicapordfører, indfødsretsordfører, kommunalordfører og sundhedsordfører. 

Kirsten Normann Andersen var sektornæstformand for FOA i Århus fra 1996 til 2003 og formand for FOA – Fag og Arbejdes Aarhus afdeling i perioden 2003-2016.

Fra 9. august 2016 har Kirsten været folketingskandidat for Socialistisk Folkeparti i Østjyllands Storkreds. Fra 2014-2016 var Kirsten kandidat i Skanderborgkredsen og fra 2016 kandidat for Århus Østkreds. Kirsten Normann Andersen var ved Europa-Parlamentsvalget 2004 opstillet for Folkebevægelsen mod EU.

Kirsten er uddannet sygehjælper på Frederiksberg i 1985, og hun arbejdede siden som sygehjælper fra 1986.

Noter

Eksterne henvisninger 
 

Folketingsmedlemmer i 2010'erne
Nuværende folketingsmedlemmer fra SF
Fagforeningsfolk fra Danmark
Politikere fra Folkebevægelsen mod EU
Personer fra Aarhus
Debattører fra Danmark
Folketingskandidater fra SF
Vandrikse

Vandriksen (Rallus aquaticus) er en vandhøne, der yngler over store dele af Europa og det centrale Asien. Den har et langt rødt næb, en brunt stribet ryg og grå strube og bug. Hannen og hunnen er næsten ens af udseende. Vandriksen er en sky fugl, der lever i tæt vegetation og derfor sjældent ses. Hannen har dog en karakteristisk stemme, der dels består af kyp-kyp-lyde og dels af høje hyl og hvin, der kan minde om grisehyl. Den høres ofte om natten.

I Danmark yngler vandriksen ret almindeligt, spredt over hele landet i tilgroede moser. De fleste fugle trækker bort om vinteren. Dette sker om natten, hvor de fleste fugle ender deres træk i Vest- og Sydeuropa.

Noter

Eksterne henvisninger 
 R. Hørring (1875 – 1943). Danmarks Fauna. Fugle II. Lomfugle, Stormfugle, Vandhøns, Tranefugle og Vadefugle. Gads Forlag/Dansk naturhistorisk Forening 1926. (Copyright udløbet)
 DOF's beskrivelse af vandriksen.

Tranefugle